Peter (33) drept av hai
Angrepet skjedde rundt klokken 09.30 lørdag morgen utenfor Stratham Beach, om lag 230 kilometer sør for Perth i Australia. Ifølge Naomi Smith, talsmann for politiet, døde mannen momentant da han ble angrepet om lag halvannen kilometer fra land.Alle strendene i Geographe Bay-området ble stengt etter angrepet, og redningsbåter dro ut for å advare folk mot å oppholde seg i vannet.- I dag har familien vår lidd et forferdelig tap. Vi har mistet en sønn, en bror, en ektemann og en fantastisk far, sier offerets bror, Gian Kurmann i en kort uttalelse til pressen. Han ber pressen om å respektere familiens behov for ro. Kurmann var en velkjent lokal forretningsmann, skriver WA Today. Han etterlater seg kone og to sønner på to og fire år. - Ord kan ikke beskrive hvordan vi har det nå, vi er i sorg og ber om at dere respekterer privatlivet vårt, heter det i pressemeldingen. Dette er det fjerde dødelige haiangrepet i Australia siden september. Alle angrepene har skjedd sørvest i landet.I gjennomsnitt skjer det i overkant av ett dødelig haiangrep i Australia årlig, ifølge AP. Ekspertene har ikke kunnet forklare eksplosjonen av angrep, men mener ulike haier er ansvarlig for hvert dødsfall. Amerikanske George Thomas Wainwright (32) var forrige offer, som ble drept av en hvithai på over tre meter mens han dykket utenfor Perth i oktober. Umiddelbart etter utstedte myndighetene en ordre om å drepe hvithaien. En slik klappjakt er ytterst sjeldent, ettersom hvithai er en fredet art i Australia. En hvithai av samme størrelse antas å ha drept den 64 år gamle australske svømmeren Bryn Martin på Cotteslo Beach tidligere samme måned. I september ble badevakten Kyle Burden (21) drept da han surfet ved Bunker Bay sør for Perth. To av vennene satte sine egne liv på spill for å få Burden opp på land, men livet sto ikke til å redde. Etter de tre angrepene i september og oktober i fjor, kunngjorde fiskeriminister Norman Moore at 14 millioner dollar, eller over 80 millioner kroner, skal settes av til tiltak for å redusere risikoen for haiangrep. Deler av pengene skal gå til strandpatruljer, flybilder og ulike forskningsprosjekt.Haieksperter skal undersøke bitemerkene på Kurmanns kropp for å fastslå hvilken art som står bak angrepet. En båt med fangstutstyr for hai er sendt til åstedet for angrepet. Tony Cappelluti, avdelingsleder i fiskeridepartementet, sier mannskapet skal ha observert en hai i området. Det er foreløpig ikke utstedt skuddordre på haien. Den gjenlevende broren har fortalt at han så det han tror var en hai på om lag fire meter. - Vi vet ikke om broren var vitne til angrepet. Det var en båt ikke langt fra dem, og de kom til for å bistå, sier Cappelluti. Lokalt politi er i gang med å avhøre personer som skal ha observert angrepet. Havområdet utenfor Stratham Beach er populært blant dykkere, kjent for sine korallrev.I alt tolv mennesker ble drept av hai i fjor. Det er det høyeste antallet på to tiår. Til sammenligning ble mellom 30 og 70 millioner haier drept av mennesker i løpet av året, påpeker de amerikanske forskerne. På verdensbasis ble det registrert 79 uprovoserte haiangrep rundt om i verden i 2010. Tallet er det høyeste siden 2000. De fleste angrepene skjer i USA, etterfulgt av Australia, Sør-Afrika, Vietnam og Egypt. Tidligere i år ble «verdens dødeligste strand», Second Beach i Sør-Afrika, stengt etter en rekke haiangrep.
Tobarnsfaren Peter Kurmann (33) ble drept av hai mens han dykket. Den overlevende broren dro den døde kroppen opp av sjøen.